१. ऋषि-मुनि केँ राक्षस सब द्वारा खा लेबाक प्रसंग सुनि श्री रामजी अपन हाथ उठाकय प्रण कयलनि जे हम पृथ्वी केँ राक्षस सँ रहित कय देब। फेर समस्त मुनि लोकनिक आश्रम सब मे जा-जा कय हुनका सब केँ दर्शन एवं सम्भाषण केर सुख देलनि।
 २. मुनि अगस्त्यजीक एक सुतीक्ष्ण नामक सुजान, अत्यन्त ज्ञानी शिष्य रहथिन। हुनक भगवान प्रति बहुत प्रीति रहनि। ओ मन, वचन आ कर्म सँ श्री रामजीक चरणक सेवक रहथि। हुनका सपनहुँ मे कियो दोसर देवताक भरोसा नहि रहनि। सुतीक्ष्णजी जहिना प्रभुक आगमन अपन कान सँ सुनलनि, तहिना अनेकों तरहक मनोरथ करैत आतुरता सँ दौड़ि पड़लाह।
 ४. प्रभु श्री रामजी एकटा गाछक आड़ मे नुकाकय भक्तक प्रेमोन्मत्त दशा देखि रहल छथि। मुनिक अत्यन्त प्रेम देखिकय भवभय (आवागमनक भय) केँ हरनिहार श्री रघुनाथजी मुनिक हृदय मे प्रकट भ' गेलाह। हृदय मे प्रभुक दर्शन पाबिकय मुनि बीच रस्ते मे अचल (स्थिर) भ' कय बैसि रहलाह। हुनकर शरीर रोमांच सँ कटहर जेकाँ कण्टकित भ' गेलनि। तदोपरान्त श्री रघुनाथजी हुनका लग चलिकय पहुँचलाह आ अपन भक्तक प्रेम केर ई अद्भुत दशा देखिकय मोन मे बड प्रसन्न भेलाह। श्री रामजी मुनि केँ जगबैत छथि, उठू-उठू कहैत छथि, लेकिन मुनि ओहि अन्तर्हृदयक सुन्दरतम् दर्शनक भाव मे लिप्त प्रभुक जगेलो पर नहि जगलाह। हुनका प्रभुक ध्यानक सुख प्राप्त भ' रहल छलन्हि, ओ ओहि मे डूबल छलाह।
 ५. आब श्री रामजी अपन राजरूप केँ छुपा लेलनि आर हुनकर हृदय मे अपन चतुर्भुज रूप प्रकट कयलनि। अपन ईष्ट स्वरूप केर अंतर्धान होइत देरी मुनि एना व्याकुल भ' कय उठलाह जेना श्रेष्ठ मणिधर साँप बिना मणि के व्याकुल भ' जाइत अछि। मुनि अपना सामने सीताजी आ लक्ष्मणजी सहित श्यामसुन्दर विग्रह सुखधाम श्री रामजी केँ देखलनि। प्रेम मे मग्न भेल ओ बड़भागी श्रेष्ठ मुनि लाठी जेकाँ सीधे खसैत श्री रामजीक चरण मे लागि जाइत छथि। श्री रामजी अपन विशाल भुजा सँ पकड़िकय हुनका उठबैत छथि आ खूब प्रेमपूर्वक हृदय सँ लगबैत छथि।
 ओतय जतेक मुनिगण सब रहथि सब कियो आनन्दकन्द श्री रामजीक दर्शन कयकेँ हर्षित भ' उठलाह।
 हरिः हरः! ! 